ROZHODNUTIE RADY
z 20. októbra 2008,
o udelení mimoriadnej štátnej pomoci cyperskými orgánmi na zmiernenie následkov sucha v rokoch 2007/2008 v odvetví poľnohospodárstva
(2008/853/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 88 ods. 2 tretí pododsek,
so zreteľom na žiadosť, ktorú 19. septembra 2008 podala cyperská vláda,
keďže:
(1)
Cyprus predložil 19. septembra 2008 Rade žiadosť o rozhodnutie v súlade s článkom 88 ods. 2 zmluvy tretím pododsekom, v ktorej vyhlásil, že plán Cypru udeliť štátnu pomoc cyperským poľnohospodárom postihnutým extrémnym suchom, ktorá by im umožnila začať výrobný cyklus v novej sezóne, je zlučiteľný so spoločným trhom.
(2)
Cyprus čelil druhému najhoršiemu a najdlhšie trvajúcemu suchu od roku 1900, čo bolo spôsobené nedostatkom zrážok v rokoch 2007 a 2008, pričom august 2008 sa ukázal ako najhorúcejší mesiac posledného desaťročia a zrážky od januára do augusta 2008 predstavovali len 50 % bežných úrovní.
(3)
Podľa predbežných údajov o žatve v roku 2008 nedošlo na 95 % plochy osiatej obilninami k žiadnym výnosom a produkcia krmiva klesla tak drasticky, že nepokryla ani minimálne kŕmne požiadavky pre prežúvavce.
(4)
Z množstva približne 150 miliónov m3, resp. 54,7 %, kapacity na konci roku 2005 má sieť vodných nádrží na Cypre vodu v objeme iba 11 miliónov m3, resp. 4 %, celkovej kapacity, čo prinútilo úrady, aby prísne dávkovali dodávky vody na účely zavlažovania na rok 2007 a znížili ich na nulu v roku 2008.
(5)
Tieto škody sa musia považovať za o to vážnejšie a výnimočnejšie, že Cyprus zaviedol účinné nástroje na riadenie rizík a krízové riadenie. Cyprus konkrétne používa zdokonalené techniky zavlažovania na takmer 95 % zavlažovaného územia a zaviedol politiku cenotvorby vody a represívne opatrenia, ktoré odrádzajú od nadmernej spotreby vody a strát vody, a propaguje a podporuje stimuly pre zavádzanie systémov recyklácie vody v domácnostiach. Okrem toho cyperský národný program rozvoja vidieka na roky 2007 - 2013 už obsahuje viac opatrení na zlepšenie používania vody.
(6)
Keďže príjmy cyperských poľnohospodárov sa vplyvom sucha drasticky znížili, títo poľnohospodári čelia vážnemu riziku, že nebudú mať finančné prostriedky na uspokojovanie základných potrieb svojich rodín a na začatie novej sezóny, čo povedie k priamemu nebezpečenstvu opustenia pôdy, jej erózie a dezertifikácie.
(7)
Štátna pomoc, ktorá sa má prideliť, predstavuje 67,5 milióna EUR a vyplatí sa v prospech 34 000 poľnohospodárov a 3 000 chovateľov hospodárskych zvierat, ktorí majú nárok na túto pomoc.
(8)
Aby bola štátna pomoc účinná, musí sa udeliť a sprístupniť poľnohospodárom čo najskôr.
(9)
Komisia v tejto etape nepredložila stanovisko o povahe a zlučiteľnosti pomoci.
(10)
Existujú preto výnimočné okolnosti, ktoré prostredníctvom udelenia výnimky a v rozsahu, ktorý je nevyhnutný na nápravu vzniknutej mimoriadnej situácie, umožňujú považovať takúto pomoc za zlučiteľnú so spoločným trhom,
PRIJALA TOTO ROZHODNUTIE:
Článok 1
Mimoriadna dodatočná pomoc cyperských orgánov pre poľnohospodársky sektor, najviac vo výške 67,5 milióna EUR, sa považuje za zlučiteľnú so spoločným trhom.
Článok 2
Toto rozhodnutie je určené Cyperskej republike.
V Luxemburgu 20. októbra 2008